اسلام آباد (خصوصی رپورٹ) وفاقی حکومت نے آئندہ مالی سال 2019-20 کے وفاقی بجٹ میں چینی پر جی ایس ٹی کی شرح بڑھانے، گیس پر فیڈرل ایکسائز ڈیوٹی عائد کرنے، الیکٹرونکس، پرنٹ اور فوم انڈسٹری کی مصنوعات کی پرچون قیمت پر سیلز ٹیکس لاگو کرنے کا فیصلہ کیا ہے جس سے چینی، گیس، سمیت و دیگر اشیا کے مہنگے ہونے کا امکان ہے، اسی طرح سگریٹ اور مشروبات پر فیڈرل ایکسائز ڈیوٹی بڑھنے سے مہنگے ہونے کا امکان ہے۔ صنعتوں اوربجلی کی پیداوار میں استعمال ہونیوالی ایل این جی کی درآمد پر3 فیصد کسٹمز ڈیوٹی کی چھوٹ ختم کرکے 5 فیصد کسٹمز ڈیوٹی عائد کرنے کا بھی اصولی فیصلہ کرلیا گیا ہے جس سے بجلی اور صنعتی اشیا مزید مہنگی ہوجائیں گی. جب کہ آئندہ بجٹ میں مراعات یافتہ لوگوں، اداروں، امدادی اشیاء اور برآمدی اشیاء میں استعمال ہونے والے خام مال اور پلانٹس و مشینری کی درآمد پر کسٹمز ڈیوٹی و ایڈیشنل کسٹمز ڈیوٹی کی چھوٹ و رعایات برقرار رکھنے کا اصولی فیصلہ کیا گیا ہے جس سے ملکی درآمدات پر 60 کروڑ ڈالر سالانہ کا دباو ہوگا۔ حتمی فیصلہ مشیر خزانہ کی منظوری کے بعدبجٹ میں کیا جائیگا۔

Like this: Like Loading...